ميخائيل التانى الأمورى - Michael II the Amorian ، يونانى: Μιχαήλ Β' ὀ ἐξ Ἀμορίου - ، او ميخائيل التانى تراولوس Μιχαήλ Β' ὀ Τραυλός . " تراولوس " يعنى اللى بيتهته - ( اموريوم، فريجيا 770 ؟ - 2 اكتوبر 829 ). امبراطور بيزنطه من ديسمبر 820 لحد وفاته فى 2 اكتوبر 829 و مؤسس الاسره الاموريه Amorian dynasty المعروفه كمان باسم الاسره الفريجيه. حاول يفض النزاع اللى كان قايم فى بيزنطه فى القرن التاسع بخصوص الاستخدام الدينى للأيقونات. فى عهده استولى العرب على جزيرة كريت و حتت من سيسيليا. من مراته ثيلكا Thekla خلف ابنه ثيوفيلوس اللى خلفه فى الحكم بعد وفاته. ميخائيل كان من عيله بسيطه لكن بقى قومندان عسكرى و كان زميل القومندان ليو الارمنلى Leo the Armanian اللى بقى الامبراطور ليو الخامس الارمنلى فى سنة 813. و وقت صراع توركوس Turcus و نيكيفوروس الاول Nicephorus I على عرش بيزنطه ميخائيل و ليو فى الاول ساندو باردانيس Bardnes لكن بعد كده اتخلو عنه و ساندو نيكيفوروس الاول. بعدها بكام سنه، بعد ليو مابقى امبراطور شك ليو فى اخلاص صاحبه القديم ميخائيل و سجنه بتهمة الخيانه ، و فى 2 ديسمبر 820 اتحكم على ميخائيل بالاعدام برميه فى بخار سخن ، لكن تانى يوم بعد صدور الحكم اتقتل ليو على ايدين اعوان ميخائيل اللى نصبو ميخائيل امبراطور.